'Covid-korrupsie': Hoës by nasionale laboratorium geskors | Maroela Media
Die nasionale gesondheidslaboratoriumdiens (NHLS) se hoof van voorsieningskettingbestuur en finansiële hoof is saam met ander personeellede geskors nadat 'n forensiese ouditverslag hulle by moontlike wangedrag betrek het.
Die NHLS het in die eerste helfte van 2020 'n interne oudit gedoen rakende verkryging van dienste en toerusting, insluitend persoonlike beskermende toerusting, rakende die Covid-19-pandemie. PricewaterhouseCoopers (PwC) is aangestel om 'n forensiese ondersoek na die noodverkryging te doen.
Die NHLS het vroeg in 2020 begin om stappe te doen in afwagting van die Covid-19-pandemie en vanweë sy rol as die nasionale patologiese diensverskaffer wat verantwoordelik is vir toetsing in die openbare sektor.
Volgens prof. Eric Buch, voorsitter van die raad van die NHLS, is daar verwag dat die pandemie uitermate druk sou plaas op die beskikbaarheid en prysbepaling van alle items wat nodig is vir die toetsing. "Die NHLS moes sonder versuim optree om die nodige toerusting te bekom om die toetse uit te voer, en ook die persoonlike beskermende toerusting wat nodig is vir die personeel om dit veilig te kan doen."
Terwyl die ondersoeke aan die gang was, het die NHLS versoeke van die direktoraat vir prioriteitsmisdaadondersoeke ontvang om inligting te kry met betrekking tot spesifieke maatskappye en transaksies wat die verkryging van persoonlike beskermende toerusting gedurende die tydperk Maart tot April betref.
PwC het die transaksies tussen die NHLS en ses spesifieke maatskappye ondersoek wat deur die direktoraat uitgewys is. Alle NHLS-werknemers is ook ondersoek rakende die verkryging van persoonlike beskermende toerusting.
"Daar is met tugstappe begin teen die individue wat in die PwC-verslag uitgewys is vir prima facie-oortredings. Die betrokke amptenare is geskors hangende dissiplinêre ondersoeke. Die raad het verder besluit om die PwC-verslag en die gepaardgaande regsmening met die direktoraat en die spesiale ondersoekeenheid (SIU) te deel."
Buch het gesê die beweerde wangedrag wat in die PwC-verslag geïdentifiseer is, moet in dié stadium vertroulik bly terwyl die dissiplinêre en verwante regsprosesse aan die gang is.
Niks moet vertroulik bly.
Ons raak moeg vir geskorste amptenare wat salarisse ontvang!
Die ANC skrik nie eers vir vervolging in die land nie, hierdie korrupte staat sal net meer korrup word want daar is kastig nie meer plek in die tronk nie. Zim hier kom ons.